《玉楼春 闭门海上春事寂然午梦阑珊不禁成咏》
清代·庄棫

空庭人静香篝冷。睡起无言妆懒整。莺声转转绕花幡，燕子双双穿藻井。

游丝袅向鞦韆影。佳约雨云无定准。梦中好事梦难寻，倦眼微挲徐自忖。

作者简介：庄棫（1830——1878 ），字中白，一字利叔，清代词人，学者，号东庄，又号蒿庵。丹徒人，生于道光十年（1830）。光绪四年（一八七八）卒。享年四十九岁。著有《蒿庵遗稿》，词甲、乙稿及补遗附焉。